
I.

Charakteristika

1. Pri zásahu má záchrana osôb prednosť pred záchranou zvierat a majetku.  Cieľom činnosti hasičskej jednotky pri záchrane osôb a zvierat je odstrániť bezprostredné ohrozenie ich životov.

2. Záchranu zvierat možno rozdeliť do dvoch skupín. Prvá skupina zahŕňa záchranu hospodárskych zvierat chovaných vo veľkom množstve (desiatky kusov),           a to najmä  hovädzí dobytok, kone, kožušinové zvieratá a hydina. Druhá skupina zahŕňa záchranu jednotlivých zvierat chovaných v domácnosti.

II.

Úlohy a postup činnosti
1. Veliteľ zásahu rozhoduje o začatí a o ukončení činnosti na záchranu osôb, zvierat a majetku a určí, ktoré osoby, zvieratá alebo ktorý majetok budú zachránené prednostne, k čomu si vyžiada od právnickej osoby alebo fyzickej osoby                -podnikateľa požiarny evakuačný plán. V prípade nebezpečenstva z omeškania môžu o spôsobe záchrany zvierat rozhodnúť hasiči vykonávajúci záchranné práce, členovia prieskumnej skupiny a podobne, pričom sa určí taký postup záchrany, ktorý je v danej chvíli najbezpečnejší pre zachraňujúcich.

2. Postup pri vykonávaní záchrany zvierat:

a)  zistiť množstvo, druh zvierat a ich ohrozenie,

b) podľa možnosti zabezpečiť prítomnosť obsluhujúceho personálu, chovateľov zvierat a dostatočné množstvo síl a prostriedkov, 

c) zvoliť vhodný spôsob záchrany,

d) určiť miesto, na ktoré budú zvieratá vyvádzané.
3. Spôsoby záchrany zvierat:

a) otvoriť koterce, chlievy alebo stajne a umožniť zvieratám samostatný odchod,

b) vyvádzať jednotlivé kusy,

c) vyviesť vodcu stáda (ovce, kozy) a ostatné ich spravidla nasledujú,

d) vyniesť drobné zvieratá (hydina, zajace) podľa množstva vhodným spôsobom (napríklad v košoch alebo vo vreciach),

e) obnoviť základné podmienky pre život zvierat v mieste ustajnenia (napríklad sprevádzkovanie ventilácie, rýchle odvetranie dymu a tepla, rýchla likvidácia požiaru).
4.  Záchrana zvierat sa uskutočňuje bezpečnými cestami. Ak je to možné, odvetrá sa únikovú cestu. Zvieratá sa vyvádzajú z dosahu dymu, ak je to možné, na náveternú stranu objektu a zabezpečí sa, aby sa nemohli vrátiť späť do objektu (ohrada, dozor, priviazanie).
5.  Pri vyvádzaní úžitkových zvierat sa odviaže len toľko kusov, koľko je schopné naraz vyviesť. Úväzy možno uvoľniť prestrihnutím. Prednostne sa vyvádzajú najcennejšie  zvieratá (plemenné).

6.  Ak je to možné, veliteľ zásahu by mal na vyvádzanie zvierat využiť v maximálnej miere obsluhujúci personál, ktorý je na prácu so zvieratami zvyknutý, a naopak, zvieratá sú zvyknuté na nich. Veliteľ zásahu musí tiež zvážiť, či personál nebude vystavený neprimeranému nebezpečenstvu a pri vyvádzaní zabezpečí nad personálom potrebný dohľad, prípadne ich vybaví dostupnými ochrannými prostriedkami.
7. Ak treba na záchranu zvierat nasadiť hasičov, veliteľ by mal využiť najmä tých, ktorí majú skúsenosti so zvieratami a nemajú z nich strach. Možno tak predísť komplikáciám, úrazom a preneseniu nervozity z hasičov na zachraňované zvieratá.

8.  Odporúčané spôsoby záchrany niektorých druhov zvierat:

a) kone, kravy a býky sa snažia odtrhnúť z úväzu a divoko sa vôkol bijú; k zvieratám sa odporúča pristupovať spredu, odviazať ich a vyviesť von; ak to nie je možné, zviera treba na seba vhodne upozorniť, napríklad potľapkaním  a prihováraním sa, 

b) ak sú zvieratá ustajnené voľne, treba ich vyhnať do voľného, podľa možnosti vymedzeného priestoru,

c) pri záchrane ošípaných hrozí nebezpečenstvo uhryznutia, preto sa vytláčajú von zozadu a súčasne sa vyťahujú za uši, pričom treba stáť zboku zvieraťa,

d) ovce a kozy majú snahu utiahnuť sa do kúta, po vyvedení vodcu stáda ho ostatné nasledujú, ak nie, treba vyviesť každé zviera samostatne,

e) hydinu treba pochytať do vriec a vyniesť von, 

f) pri záchrane úľov so včelami sa upchajú otvory na úľoch a po ich prenesení do bezpečia sa opäť otvoria (pri tejto činnosti si treba chrániť najmä tvár a nekryté miesta na tele),

g) v prípade psov, mačiek, šeliem, dravcov a ostatných drobných zvierat treba využiť improvizované pomôcky na odchyt a premiestnenie (plachty, vrecia, siete, koše, drevené tyče, vidlice); na svoju ochranu možno využiť vodný prúd.

  9.  Treba zvážiť, či účinný zásah proti požiaru nevylúči nutnosť uskutočniť záchranu alebo evakuáciu zvierat. Vodné prúdy je potrebné nasadiť na ochranu únikových ciest, ale aj na likvidáciu ohnísk horenia alebo ciest jeho šírenia. Ak rýchle nasadenie útočných prúdov na hasenie môže znížiť ohrozenie životov zvierat, treba najskôr hasiť požiar na cestách záchrany a následne vykonávať záchranné práce.
10. Záchrana zvierat pri požiari sa v niektorých prípadoch vykonáva súčasne s hasením požiaru. Ak sú zvieratá bezprostredne ohrozené požiarom, alebo ak je cesta k záchrane odrezaná alebo odrezanie hrozí, použitie prúdu je nevyhnutné.

III.

Očakávané zvláštnosti

1.   Pri záchrane zvierat treba počítať s týmito komplikáciami:

a)  panika a možnosť splašenia sa zvierat (zvieratá sa správajú pudovo, väčšina zvierat je citlivá na splodiny horenia, oveľa skôr ako človek dokážu vycítiť vlastné ohrozenie alebo ohrozenie celej skupiny; vyvolaný nepokoj u zvierat  žijúcich v skupinách sa veľmi rýchlo prenáša na všetkých jedincov tohto spoločenstva),

b) zvieratá nie sú zvyknuté na ľudí alebo na cudzích ľudí (nezvyk na cudzieho človeka je viditeľný najmä u domácich zvierat, ale ani hospodárske zvieratá chované vo veľkokapacitných zariadeniach nie sú zvyknuté na človeka a pri pohybe väčšieho počtu ľudí sa splašia; tento stres je umocňovaný aj prebiehajúcou mimoriadnou udalosťou),

c) možnosť prenesenia nervozity a strachu z človeka na zviera,

d) neprítomnosť chovateľov,

e) výpadok elektrického prúdu a nebezpečenstvo udusenia veľkochovov vplyvom nefungujúcej ventilácie,

f) ohrozenie hasičov voľne pobiehajúcimi zvieratami,

g) návrat zachránených zvierat späť do priestoru, odkiaľ boli vyvedené,

h) nefungujúce uvoľnenie úväzov zvierat a rôzne provizóriá úväzov,

i) vzájomná neznášanlivosť zvierat v spoločnom núdzovom ustajnení,

j) intoxikácia zvierat a tým ich obmedzená pohyblivosť.

 2.  Nebezpečenstvo zranenia hasičov z dôvodu
a) pritlačenia zvieraťom k stene alebo konštrukcii (napríklad kôň a dobytok),

b) úderom hlavy zvieraťa rohami, čelnými kosťami (napríklad dobytok),

c) kopnutia (napríklad kôň a dobytok),

d) prišliapnutia zvieraťom,

e) pohryznutia,

f)    poškrabania (napríklad pes, mačka, dravce a hydina),

g) podkopnutia nohou (napríklad ošípané, ovce a kozy),

h) udupania (napríklad kone a dobytok),

i) poranenia rúk pri odväzovaní,

j) poštípania hmyzom (napríklad osy, včely, sršne a komáre),

k) uhryznutia cudzopasníkmi (napríklad kliešť, blchy a roztoče),

l) nákaz prenosných na človeka pri kontakte so zvieraťom alebo pri práci v priestoroch alebo v prostredí, kde sa nachádzajú choré zvieratá, infikované zvieratá alebo hmyz (napríklad salmonelózou, besnotou, tuberkulózou, leptospirózou, vailovou žltačkou, slintavkou a kliešťovou encefalitídou). 

